Першая паліцэйская часць Мінска

Першая паліцэйская часць — адміністрацыйна-тэрытарыяльная адзінка дарэвалюцыйнага Мінска ў XIX — пачатку XX стст. Ахоплівала цэнтр горад.

Мяжа часці праходзіла па Койданаўскай вуліцы, перасякала па дыяганалі Саборную плошчу, ішла па Хрышчэнскай вуліцы да Паліцэйскага моста (цяперашні раён рэстарана «Журавінка»), правым берагам уніз па плыні Свіслачы да драўлянага моста на Ляхаўцы (знаходзіўся насупраць цяперашняй Чырвонаармейскай вуліцы), далей — па вуліцах Ляхаўскай, Ніжне-Ляхаўскай, Круглай і аднайменнаму завулку і выходзіла на Каломенскую. Напярэдадні Першай сусветнай вайны з Трэцяй часці ў склад Першай улучылі землі, што ляжалі за чыгункай, паміж Свіслаччу і Ляхаўскай вуліцай, а таксама Губернатарскі сад (парк).

У цэнтры горада пераважалі галоўным чынам шматпавярховыя камяніцы. Тут размяшчаліся дзяржаўныя і гарадскія ўстановы, банкі, кіраванні акцыянерных таварыстваў, буйныя крамы, рэстарацыі, гатэлі, навучальныя ўстановы і тэатры. Усе вуліцы, за выключэннем узбярэжных завулкаў, былі выбрукаваны, абсаджаны паабапал дарогі дрэвамі.

Толькі на жыхароў гэтай часці Мінска пашыраліся ўсе выгоды камунальных паслуг.

 Літаратура 


Катэгорыя:Гістарычныя раёны Мінска